Pastorie-moorde: Dogter vas oor diefstal | Maroela Media
Thea Brits, die dogter van die vermoorde ds. Willem Brits van Harrismith, het Woensdag in die hof verskyn op aanklag van diefstal.
Thea (24) word van diefstal aangekla nadat sy glo die aand ná haar verloofde, Gerhard Vermeulen (25) se dood, R1 000 uit sy bankrekening onttrek het. Vermeulen se familie het haar van diefstal aangekla, berig Beeld. Sy was 'n vorige keer vir dieselfde aanklag in die hof en moet weer op 8 Februarie in die beskuldigdebank staan. Sy word ook aangekla van die rig van 'n vuurwapen, berig OFM.
Ds. Brits (60) en sy vrou Dorothea (59) is op 8 November 2012 in hul pastoriehuis met 'n byl aangeval. Ds. Brits het die volgende oggend in die hospitaal aan sy beserings beswyk. Hul aanstaande skoonseun, Gerhard Vermeulen, is in die voorval doodgeskiet. Thea se broer, Martin (28) het voor 'n landdros van Fouriesburg skuldig gepleit op die aanval. Sy medebeskuldigde is Elliot Mhlambi (41). Martin en Mhlambi verskyn Vrydag weer in die hof op aanklag van moord en poging tot moord.